
                                               Αθήνα 12 - 11 -2026
                                        Αρ. Πρωτ.: 225
Ο Σύλλογός μας θα καταθέσει στεφάνι στο Πολυτεχνείο                                  την Κυριακή 15 Νοέμβρη 2026, μαζί με σωματεία δημόσιου και ιδιωτικού τομέα
---------
Τόπος συνάντησης το Συνδικάτο Οικοδόμων (Βερανζέρου 1, πλ. Κάνιγγος) στις 11.00 το πρωί
ΤΙΜΑΜΕ ΟΛΟΥΣ ΟΣΟΥΣ ΣΤΑΘΗΚΑΝ ΤΟΝ ΝΟΕΜΒΡΗ ΤΟΥ 1973 ΑΠΕΝΑΝΤΙ ΣΤΑ ΤΑΝΚΣ ΤΗΣ ΧΟΥΝΤΑΣ
53 χρόνια από τον ηρωικό ξεσηκωμό του Πολυτεχνείου, τιμάμε τους φοιτητές, τους εργάτες και τους μαθητές που τον Νοέμβρη του 1973 στάθηκαν απέναντι στα τανκς της χούντας. Τιμάμε τους νεκρούς του ξεσηκωμού και όλους όσους διώχθηκαν, φυλακίστηκαν, βασανίστηκαν, εξορίστηκαν και δολοφονήθηκαν για τη δράση τους ενάντια στη δικτατορία. 

Η χούντα γεννήθηκε μέσα από το ίδιο το κράτος και τη «δημοκρατία» των εκμεταλλευτών. Υπηρέτησε τα συμφέροντα των εφοπλιστών και των βιομηχάνων, έχοντας τις ευλογίες των ΗΠΑ και του ΝΑΤΟ. Τα κέρδη τους μεγάλωναν την ώρα που η χούντα έβαζε τα συνδικάτα στον γύψο, απαγόρευε τις απεργίες και έστελνε αγωνιστές εργάτες στις φυλακές και στα ξερονήσια. 

Σήμερα, με την ανιστόρητη θεωρία των «δύο άκρων», η ΕΕ και η κυβέρνηση της ΝΔ εξισώνουν τους αγωνιστές που πάλεψαν τη χούντα με τους υπαίτιούς της. Η πρόωρη αποφυλάκιση του ναζί - εγκληματία Κασιδιάρη θυμίζει γιατί το σύστημα της εκμετάλλευσης  κρατά τους φασίστες σε εφεδρεία, για να χτυπούν το εργατικό - λαϊκό κίνημα και τους αγώνες του.

«Έξω οι ΗΠΑ - Έξω το ΝΑΤΟ» σημαίνει σήμερα να βγει η Ελλάδα από το πολεμικό μακελειό. Από τη Σούδα και την Αλεξανδρούπολη ως το Άκτιο, οι βάσεις και οι υποδομές που παραδίδονται στους αμερικανοΝΑΤΟικούς σχεδιασμούς γίνονται ορμητήρια πολέμου και εκθέτουν τον λαό στον κίνδυνο αντιποίνων. Στο Αιγαίο και την Ανατολική Μεσόγειο, οι ανταγωνισμοί των ομίλων για την Ενέργεια τροφοδοτούν παζάρια σε βάρος των κυριαρχικών δικαιωμάτων της χώρας. Στην Κύπρο, όπου το πραξικόπημα της χούντας άνοιξε τον δρόμο στην τουρκική εισβολή, τα σημερινά σχέδια των ιμπεριαλιστών παγιώνουν την κατοχή και τη διχοτόμηση. Απαιτούμε να κλείσουν οι βάσεις του ΝΑΤΟ, να πάψουν τα λιμάνια και οι υποδομές να χρησιμοποιούνται για τη μεταφορά πολεμικού υλικού.

Η κυβέρνηση της ΝΔ και τα κόμματα της πολεμικής εμπλοκής επικαλούνται τις «αντοχές της οικονομίας» όταν διεκδικούμε αυξήσεις, επαναφορά 13ου & 14ου μισθού, νοσοκομεία και σχολεία, μέτρα ενάντια στην ακρίβεια. Αντέχει όμως για τις φρεγάτες που φυλάνε τα συμφέροντα των εφοπλιστών στην Ερυθρά Θάλασσα, για τους Patriot στη Σαουδική Αραβία, για τη στρατιωτική στήριξη στην κυβέρνηση Ζελένσκι και τις εξοπλιστικές συμφωνίες με το κράτος - δολοφόνο του Ισραήλ, που συνεχίζει τη γενοκτονία του λαού της Παλαιστίνης.

Καμία θυσία για τα κέρδη και τους πολέμους τους! Λεφτά για μισθούς, Υγεία και Παιδεία!
Η πάλη ενάντια στους πολέμους δεν είναι ξεκομμένη από την πάλη για το ψωμί του λαού, για αυξήσεις στους μισθούς και την προστασία του λαϊκού εισοδήματος. Δεν είναι ξεκομμένη από την πάλη ενάντια στην ακρίβεια και την υποβάθμιση της ζωής μας, την κάλυψη των αναγκών μας σε Υγεία και Παιδεία, για όλα τα σύγχρονα δικαιώματα της νεολαίας και του λαού, για τις λαϊκές ελευθερίες,
Στις 30 Οκτώβρη, οι λιμενεργάτες σε 113 λιμάνια, σε 22 χώρες, έδειξαν τι μπορεί να πετύχει η εργατική τάξη όταν συνειδητοποιεί τη δύναμή της και οργανώνει την πάλη της. Με αυτή την ορμή βγαίνουμε στον δρόμο στις 17 Νοέμβρη, στην αντιιμπεριαλιστική πορεία προς την αμερικάνικη πρεσβεία στην Αθήνα και στις κινητοποιήσεις σε όλη τη χώρα. Με αυτή την ορμή οργανώνουμε σε κάθε χώρο δουλειάς την πανελλαδική, πανεργατική απεργία στις 25 Νοέμβρη. 
Σήμερα, ο αγώνας «Ψωμί - Παιδεία - Ελευθερία» απαιτεί ένα μαζικό και πανελλαδικά συντονισμένο εργατικό - λαϊκό κίνημα, με δυνατά σωματεία και κοινή δράση με τους βιοπαλαιστές αγρότες, τους αυτοαπασχολούμενους και τη νεολαία, στην πάλη για την ανατροπή του βάρβαρου συστήματος της εκμετάλλευσης που γεννά τους πολέμους, τη φτώχεια και θρέφει τον φασισμό!
                                              Για το Δ.Σ.

